KOMMISSIONENS BESLUTNING af 19. januar 1996 om bemyndigelse af medlemsstaterne til at fastsætte undtagelser fra visse bestemmelser i Rådets direktiv 77/93/EØF for så vidt angår andre kartofler end kartofler til udplantning med oprindelse i Den Tjekkiske Republik (96/113/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 95/66/EF (2), særlig artikel 14, stk. 1,

under henvisning til anmodning fra Tyskland, og

ud fra følgende betragtninger:

I henhold til direktiv 77/93/EØF må andre kartofler end kartofler til udplantning med oprindelse i Den Tjekkiske Republik i princippet ikke føres ind i Fællesskabet på grund af risikoen for indslæbning af kartoffelsygdomme, der er ukendte i Fællesskabet;

ifølge oplysningerne fra Den Tjekkiske Republik, som blev indhentet i det pågældende land under et besøg i 1994, var der god grund til at antage, at der i Den Tjekkiske Republik kan dyrkes kartofler under tilfredsstillende sundhedsbetingelser, og at der ikke var nogen kilder til indslæbning af eksotiske kartoffelsygdomme; Den Tjekkiske Republik havde desuden indført tilfredsstillende sundheds- og kvalitetsnormer i kartoffelproduktionen; på grundlag af disse oplysninger bemyndigede Kommissionen ved beslutning 95/97/EF (3) visse medlemsstater til i produktionsåret 1995 på nærmere fastsatte vilkår at fastsætte undtagelser for så vidt angår andre kartofler end kartofler til udplantning med oprindelse i Den Tjekkiske Republik;

af tekniske grunde har der ikke været nogen indførsler i henhold til beslutning 95/97/EF;

de forhold, der berettiger til bemyndigelse, gør sig fortsat gældende;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

1. Medlemsstaterne bemyndiges til på de i stk. 2 fastsatte betingelser at fastsætte undtagelser fra artikel 4, stk. 1, i direktiv 77/93/EØF, hvad angår de i del A, punkt 12, i bilag III til nævnte direktiv omhandlede forbud gældende for andre kartofler end kartofler til udplantning med oprindelse i Den Tjekkiske Republik.

2. Følgende særlige betingelser skal være opfyldt:

a) det skal være andre kartofler end kartofler til udplantning

b) de skal være fremavlet af læggekartofler, der er certificeret under Den Tjekkiske Republiks certificeringsordning for læggekartofler, eller af læggekartofler, der er certificeret i en af medlemsstaterne

c) de skal være behandlet, så deres spireevne er bremset

d) de skal være dyrket i områder, der vides at være fri for Synchytrium endobioticum (Schilbersky) Percival (alle racer bortset fra race 1, den almindelige europæiske race), og der er ikke iagttaget nogen symptomer på Synchytrium endobioticum (Schilbersky) Percival, hverken på produktionsstedet eller i dets umiddelbare nærhed, siden begyndelsen af en passende periode

e) de skal være dyrket i områder, hvor Pseudomonas solanacearum (Smith) Smith ikke vides at forekomme

f) der foretages fortsat regelmæssig kontrol af indførslerne til Den Tjekkiske Republik og af læggekartofler og spisekartofler, der afsættes i Den Tjekkiske Republik, ved undersøgelse og analyse af repræsentative prøver efter videnskabeligt anerkendte metoder for Clavibacter michiganensis (Smith) Davis et al. ssp. sepedonicus (Spieckermann et Kotthoff) Davis et al., Pseudomonas solanacearum (Smith) Smith og kartoffelknoldviroid

g) de skal være håndteret med maskiner, som kun benyttes til dette formål, eller som er blevet korrekt desinficeret, efter at de har været anvendt til andre formål

h) de skal enten være pakket i nye sække eller i beholdere, som er blevet korrekt desinficeret, og på hver sæk eller beholder anbringes en officiel etiket, som er forsynet med de oplysninger, der er angivet i bilaget

i) inden udførslen skal kartoflerne være renset for jord, blade og andet planteaffald

j) kartoflerne, der er bestemt for Fællesskabet, skal være ledsaget af et plantesundhedscertifikat, som er udstedt i Den Tjekkiske Republik i henhold til artikel 7 i direktiv 77/93/EØF på grundlag af den i nævnte direktiv fastsatte undersøgelse, især vedrørende frihed for de i litra d) og f) nævnte skadegørere.

Certifikatet skal under »Supplerende erklæring« indeholde angivelsen »Denne sending opfylder betingelserne i beslutning 96/113/EF«

k) kartoflerne skal indføres via indgangssteder, der er udpeget med henblik på denne undtagelse af den medlemsstat, der gør brug af undtagelsen

l) forud for indførsel til Fællesskabet skal importøren give de officielle ansvarlige organer i indførselsmedlemsstaten meddelelse om indførslen i tilstrækkeligt god tid forinden, og denne medlemsstat oplyser derpå Kommissionen om indholdet af meddelelsen med angivelse af:

- materialetype

- mængde

- den oplyste importdato og bekræftelse af indgangsstedet.

Importøren skal underrettes officielt om betingelserne i litra a) til m) forud for indførslen

m) undersøgelserne i henhold til artikel 12 i direktiv 77/93/EØF skal foretages af de i nævnte direktiv omhandlede officielle ansvarlige organer. Uden at kontrollen i henhold til artikel 19a, stk. 3, andet led, første valgmulighed, derved tilsidesættes, skal Kommissionen træffe beslutning om, i hvilket omfang kontrollen i henhold til direktivets artikel 19a, stk. 3, andet led, anden valgmulighed, skal integreres i kontrolprogrammet i henhold til artikel 19a, stk. 5, litra c), i direktivet

n) de medlemsstater, der gør brug af denne undtagelse, skal, hvis det er relevant, i samarbejde med indførelsesmedlemsstaten sikre, at der udtages mindst to prøver på 200 knolde af hver sending kartofler på 50 tons eller en del deraf, der er indført i henhold til denne beslutning, til officiel undersøgelse for Pseudomonas solanacearum efter karantæneprocedure nr. 26 for Pseudomonas solanacearum som fastsat af Plantebeskyttelsesorganisationen for Europa og Middelhavsområderne (EPPO) (4) eller efter en anden procedure, som er godkendt efter proceduren i artikel 16a i direktiv 77/93/EØF, og, for så vidt angår Clavibacter michiganensis ssp. sepedonicus, efter den fastsatte EF-metode til påvisning og diagnosticering af Clavibacter michiganensis ssp. sepedonicus; hvis der foreligger mistanke, skal partierne holdes adskilt under officiel kontrol og må først afsættes eller anvendes, når det er fastslået, at der ikke er påvist tilstedeværelse af Clavibacter michiganensis ssp. sepedonicus eller Pseudomonas solanacearum ved disse undersøgelser.

Artikel 2

Medlemsstaterne underretter de øvrige medlemsstater og Kommissionen om enhver brug af bemyndigelsen. De giver inden 1. september 1996 Kommissionen og de øvrige medlemsstater oplysninger om, hvor store mængder der er blevet indført i henhold til denne beslutning, og forelægger en udførlig teknisk rapport om de officielle undersøgelser, der er blevet foretaget i henhold til artikel 1, stk. 2, litra n); der indsendes kopier af plantesundhedscertifikaterne til Kommissionen.

Artikel 3

1. Bemyndigelsen i artikel 1 gælder i perioden 15. januar til 30. juni 1996.

2. Bemyndigelsen tilbagekaldes, hvis det konstateres, at betingelserne i artikel 1, stk. 2, har været utilstrækkelige til at forhindre indslæbning af skadegørere eller ikke er blevet overholdt.

Artikel 4

Denne beslutning er rettet til medlemsstaterne.

Udfærdiget i Bruxelles, den 19. januar 1996.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 308 af 21. 12. 1995, s. 77.

(3) EFT nr. L 75 af 4. 4. 1995, s. 25.

(4) Bulletin OEPP/EPPO, 20, 255-262 (1990).

BILAG

Oplysninger, der skal stå på etiketten (jf. artikel 1, stk. 2, litra h))

1. Navnet på den myndighed, der har udstedt etiketten.

2. Navnet på eksportørorganisationen, hvis det foreligger.

3. Angivelsen »Tjekkiske spisekartofler«.

4. Sort.

5. Produktionssted (navnet på plantebeskyttelsesmyndigheden i det distrikt, hvor produktionsstedet er beliggende, bør anføres).

6. Størrelse.

7. Deklareret nettovægt.

8. Angivelsen »i overensstemmelse med EF-kravene 1996«.

9. Et mærke, der er påtrykt eller påstemplet på vegne af den tjekkiske plantebeskyttelsesmyndighed.